
अतारांकित प्रश्न संख्या 2268
(जिसका उत्तर 07 अगस्त, 2018/16 श्रावण, 1940 (शक) को दिया जाना है)
अनर्जक आस्तियों के तहत कॉरपोरेट घरानों पर बकाया ऋण
2268.
श्री हरिवंशः 
क्या वित्त मंत्री यह बताने की कृपा करेंगे किः
(क)
ऐसे कुल कितने कॉरपोरेट घराने हैं जिन पर अनर्जक आस्तियों के तहत एक हजार करोड़ रुपये से अधिक का ऋण बकाया है;

(ख)
तत्संबंधी ब्यौरा क्या है;

(ग)
इनमें से कितने कॉरपोरेट घरानों के खिलाफ कार्रवाई चल रही है; और
(घ)
तत्संबंधी ब्यौरा क्या है?

उत्तर
वित्त मंत्रालय में राज्य मंत्री (श्री शिव प्रताप शुक्ल)
(क) से (घ): भारतीय रिजर्व बैंक (आरबीआई) ने यह सूचित किया है कि उसके पास ऐसे कारपोरेट घरानों, जिनकी बकाया राशि अनर्जक आस्ति (एनपीए) के अंतर्गत 1,000 करोड़ रुपए से अधिक है और जिनके विरुद्ध कार्रवाई की जा रही है, की संख्या के संबंध में अपेक्षित सूचना नहीं है। 

1,000 करोड़ रुपए से अधिक के एनपीए के संबंध में आरबीआई ने यह सूचित किया है कि अनुसूचित वाणिज्यिक बैंकों के द्वारा प्रस्तुत किए गए आंकड़ों के अनुसार, दिनांक 31.03.2018 को 139 उधारकर्ता ऐसे हैं, जिनका सकल एनपीए 1,000 करोड़ रुपए से अधिक है। 

कारपोरेट घरानों के विरुद्ध कार्रवाई के संबंध में आरबीआई ने यह भी सूचित किया है कि उन्होंने 12 उधारकर्ताओं, जिनके पास दिनांक 31.03.2017 की स्थिति के अनुसार निधि आधारित तथा गैर-निधि आधारित संचयी बकाया राशि 1,97,769 करोड़ रुपए थी, के संबंध में दिवाला और शोधन अक्षमता संहिता, 2016 (आईबीसी) के अंतर्गत कारपोरेट दिवालियापन समाधान प्रक्रिया (सीआईआरपी) आरंभ करने के लिए आवेदन दायर करने के अनुदेश के साथ दिनांक 15.06.2017 को बैंकों को निदेश जारी किया था। उन्होंने तत्पश्चात 29 खातों के संबंध में दिनांक 13.12.2017 तक समाधान योजनाओं को अंतिम रूप देने तथा लागू करने के लिए सलाह देते हुए बैंकों को निदेश जारी किए थे, ऐसा न किए जाने पर इन मामलों को भी आईबीसी के अंतर्गत सीआईआरपी के लिए संदर्भित किया जाना था। इन खातों के संबंध में दिनांक 30.06.2017 को निधि आधारित तथा गैर-निधि आधारित संचयी बकाया राशि 1,35,846 करोड़ रुपए थी। 

आरबीआई के उपर्युक्त अनुदेशों के आधार पर कार्रवाई करने के अलावा बैंकों ने अन्य कारपोरेट चूककर्ताओं के विरुद्ध वसूली/समाधान के लिए अन्य विधिक तंत्रों जैसे वित्तीय आस्तियों का प्रतिभूतिकरण एवं पुनर्गठन तथा प्रतिभूति हित का प्रवर्तन अधिनियम, 2002, ऋण वसूली अधिकरण एवं आईबीसी के अंतर्गत स्वयं कार्रवाई की है।  
***
